C-294/06. sz. ügy

Ezgi Payir és társai kérelme alapján

The Queen

kontra

Secretary of State for the Home Department

(a Court of Appeal [England & Wales] [Civil Division] [Egyesült Királyság] által benyújtott előzetes döntéshozatal iránti kérelem)

„Az EGK — Törökország társulási megállapodás — A munkavállalók szabad mozgása — A Társulási Tanács 1/80 határozata — A 6. cikk (1) bekezdésének első francia bekezdése — A rendes munkaerőpiachoz tartozó munkavállaló — Diákként vagy au pairként kapott beutazási engedély — A tartózkodási jogra gyakorolt hatás”

J. Kokott főtanácsnok indítványa, az ismertetés napja: 2007. július 18. I - 205

A Bíróság ítélete (harmadik tanács), 2008. január 24. I - 226

Az ítélet összefoglalása

Nemzetközi megállapodások – Az EGK–Törökország társulási megállapodás – Személyek szabad mozgása – Munkavállalók – A török állampolgároknak a tartózkodási engedély meghosszabbításához való joga

(Az EGK–Törökország Társulási Tanács 1/80 határozata, 6. cikk, (1) bekezdés)

Az a körülmény, hogy valamely török állampolgárnak au pairként vagy diákként engedélyezték a beutazást valamely tagállam területére, nem foszthatja meg őt a „munkavállalói” minőségtől, és nem zárhatja ki azt, hogy ezen állampolgár az EGK–Törökország Társulási Tanács 1/80 határozata 6. cikkének (1) bekezdése értelmében e tagállam „rendes munkaerőpiacához” tartozzék. E körülmény következésképpen nem zárhatja ki azt, hogy az említett állampolgár munkavállalási engedélyének megújítása és az ezen engedélytől függő tartózkodási jog megszerzése érdekében e rendelkezésre hivatkozzék.

Ugyanis annak vizsgálata során, hogy a török állampolgárok teljesítik-e az említett határozat 6. cikkének (1) bekezdésében foglalt feltételeket, nem kell figyelembe venni, hogy az érintetteknek milyen célból engedélyezték az adott tagállam területére való beutazást, mert e cikk az általa a török állampolgároknak biztosított jogok elismerését nem teszi függővé semmilyen olyan feltételtől, hogy eredetileg milyen okból biztosítottak számukra beutazási, munkavállalási és tartózkodási jogot.

Amennyiben e török állampolgároknak érdemeik révén sikerül teljesíteniük az 1/80 határozat 6. cikke (1) bekezdésének három francia bekezdésében előírt feltételeket, nem foszthatók meg a számukra munkaviszonyuk időtartama alapján e rendelkezés által fokozatosan biztosított jogoktól.

E körülmények között nem állítható, hogy egy diák vagy au pair a fogadó tagállamban való korlátlan munkavállalási jog fokozatos megszerzése érdekében megkerülheti e tagállam jogszabályait, mivel az érintettek nem tesznek mást, csak az 1/80 határozatban kifejezetten biztosított jogot gyakorolnak. Ez csak akkor lenne másként, ha az érintettek csalárd módon szereztek volna valamely tagállam területére való beutazási jogot, valótlanul állítva, hogy tanulmányokat kívánnak folytatni vagy au pairként kívánnak dolgozni. Ha azonban a tanulmányok tényleges folytatása vagy az au pairként végzett tevékenység igazolja valós szándékukat, és jogszerűen vállalnak munkát a fogadó tagállamban, valamint megfelelnek az említett határozat 6. cikkének (1) bekezdésében előírt feltételeknek, az érintettek teljes mértékben hivatkozhatnak az e rendelkezés által számukra biztosított jogokra.

(vö. 40., 45–46., 49. pont és a rendelkező rész)